KLASA:034-05/24-01/75

URBROJ: 711-02-01/06-2024-2

Zagreb, 29. svibnja 2024.

**SILVIJA ŠOKČEVIĆ**

Ravnateljica javne ustanove za upravljanje zaštićenim

prirodnim vrijednostima Vukovarsko-srijemske županije

**Predmet: mišljenje na zahtjev obveznice Silvije Šokčević,**

- daje se

Povjerenstvo za odlučivanje o sukobu interesa (dalje: Povjerenstvo) dana 20. svibnja 2024. godine zaprimilo je zahtjev za davanjem mišljenja koji je podnijela obveznica Silvija Šokčević, ravnateljica javne ustanove za upravljanje zaštićenim prirodnim vrijednostima Vukovarsko-srijemske županije.

U zahtjevu obveznica postavlja upit smije li kao ravnateljica javnog ustanove za upravljanje zaštićenim dijelovima prirode Vukovarsko-srijemske županije pohađati specijalistički program izobrazbe za stjecanje certifikata u području javne nabave te smiju li sredstva plaćanja ići iz proračuna javne ustanove ili sama mora platiti specijalistički program izobrazbe. Nadalje, navela je da je prije nego što je postala ravnateljica bila zaposlenica ustanove na radnom mjestu savjetnik za poslove zaštite prirode te da uz dužnost ravnateljice određeni dio radnog vremena i dalje obavlja poslove savjetnika za poslove zaštite prirode. Slijedom navedenog, postavlja upit ukoliko bi u aneksu ugovora o radu bio naveden i opis posla radnog mjesta savjetnika bi li kao i ostali zaposlenici imala pravo na primitak materijalnih prava kao što su božićnica, uskrsnica, regres, dar za djecu, jubilarna nagrada i sl.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 52. sjednici održanoj 29. svibnja 2024. godine, obvezniku daje mišljenje, kako slijedi.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo prvenstveno ističe da je obveznica kao ravnateljica javne ustanove u obnašanju dužnosti ovlaštena voditi poslovanje te zastupati ustanovu i potpisivati i ugovore kojima nastaju poslovni odnosi, odnosno odgovara za zakonitost poslovanja i stoga nalazi se u situaciji da kontrolira postupanja drugih službi ustanove koje provode postupke javne nabave, jer u konačnici isti postupci realiziraju sklapanjem ugovora s odabranim ponuditeljem. Slijedom navedenog, nije suprotno odredbama ZSSI-a da obveznici Silviji Šokčević budu podmireni troškovi specijalističkog programa izobrazbe za stjecanje certifikata u području javne nabave, jer se isti poslovi mogu dovesti u svezu s obnašanjem navedene javne dužnosti te su stoga i u javnom interesu.

Također, Povjerenstvo ukazuje obveznici da uz poslove obnašanja navedene dužnosti može povremeno obavljati i poslove savjetnika za poslove zaštite prirode u trajanju od ukupno 8 do 10 sati tjedno i to samo ukoliko se navedeni poslovi ne mogu obavljati između ostalih zaposlenika javne ustanove te se povodom navedenog može sklopiti aneks ugovora o radu. Nadalje, navedeno radno mjesto mora biti sistematizirano Pravilnikom o unutarnjem navedene ustanove. U tom slučaju, nastavno na tako sklopljeni aneks ugovora o radu, obveznica može primiti i dodatne naknade kao što su božićnica, uskrsnica, regres i sl.

Zaključno, obveznici se ukazuje da ona sama ne može odlučivati o potrebi obavljanja navedenih poslova, već samo po nalogu tijela kojem kao ravnateljica odgovara za svoj rad. Također, obveznica ne može biti uključena niti u postupak oko sklapanja aneksa ugovora o radu niti u radnje koje tome prethode.

Slijedom svega navedenog, Povjerenstvo je dalo mišljenje kako je naprijed navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Silvija Šokčević, elektroničkom dostavom
2. Objava na internetskoj stranici Povjerenstva
3. Pismohrana